100 Jaar Jonk | Xplorio Gansbaai
100 Jaar Jonk
Kyk mens na die meegaande foto, is dit moeilik om te glo dat Dalene Nieuwoudt 'n 100 jaar gelede op 4 November 1914 te Hanover gebore is, waar sy ook opgegroei het.
Die nooi Theron is in 1941 met Tielman Nieuwoudt in die huwelik bevestig en twee seuns en 'n dogter is uit die huwelik gebore. Sy het 8 kleinkinders en 9 agterkleinkinders. Na die egpaar se aftrede het hulle by hulle dogter, Charlene le Roux en haar eggenoot, Nico, op hulle plaas by Franschhoek gaan woon. Sedert 2001 het Tielman en Dalene in Mosselbaai gewoon. Intussen het Nico en Charlene in Kleinbaai kom aftree en ná Tielman se afsterwe in 2011, het Dalene by hulle in Kleinbaai kom woon, waar sy haarself steeds bevind.
"Sy kuier so van tyd tot tyd by my broers wat onderskeidelik in Hartenbos en Beaufort-Wes woon," vertel Charlene. "Haar gesondheid en geheue is nog goed, alhoewel sy nie meer so beweeglik is nie en die gehoor is ook nie meer goed nie, maar sy brei steeds allerlei goedjies vir basaars." Op Saterdag, 8 November het die familie en 'n paar vriende vir 'n feestelike samekoms in die NG-gemeente se Kleinsaaltjie gesorg. Charlene sê almal, behalwe 3 kleinkinders, was teenwoordig.
Dalene het agter 'n pragtige versiering, wat "100" uitgebeeld het, ingeskuif om haar ereplek tydens die verjaardagpartytjie in te neem. Stilsit en na almal sit en loer? Nee, nie sy nie. Sy het nog aan almal etlike humoristiese staaltjies uit die verlede vertel.